KIRJALLINEN KYSYMYS E-2329/97 komissiolle esittäjä(t): Marjo Matikainen-Kallström (PPE) ja Raimo Ilaskivi (PPE) (7. heinäkuuta 1997)

Aihe: Venäjän tullin rekkaliikenteelle aiheuttamat haitat

Venäjän tulli on ilmoittanut, että se ei päästä Suomen ja Venäjän välisen rajan yli rekkoja, joiden vetoauto ja perävaunu on rekisteröity eri maissa. Tämä Venäjän tullin uusi käytäntö on mielivaltainen eikä liity mitenkään sen paremmin Euroopan unionin kuin Venäjänkään hyväksymiin rekkaliikenteen turvallisuusmääräyksiin. Kysymys on pelkästään Venäjän tullin kiusanteosta kuljetuksille, kaupalle ja tavarantoimituksille. Komissio on luvannut ryhtyä toimiin vaikuttaakseen Venäjän tullin toimintaan. Tämä lupaus on kirjattu vastauksessa Raimo Ilaskiven kirjalliseen kysymykseen, joka koski samaa aihetta. Nykytilanne osoittaa, että komission toimilla ei ole ollut merkitystä.

Kysymme näin ollen, mihin yksityiskohtaisiin toimiin komission on ryhtynyt vaikuttaakseen Venäjän tullitoiminnan periaatteiden korjaamiseen? Mihin jatkotoimiin komissio aikoo ryhtyä poistaakseen uudet rekkaliikenteen ongelmat Suomen ja Venäjän väliseltä rajalta?

Komission jäsenen Hans Van den Broekin komission puolesta antama vastaus (22. syyskuuta 1997)

Komissio on tietoinen niistä ongelmista ja viivästyksistä, joita tavaroiden maantiekuljetuksille aiheutuu rajanylityspaikoilla. Erityistä huomiota kiinnitetään unionin ja Venäjän väliseen rajaan, ja pyrkimyksenä on parantaa liikenteen perusrakenteita ja helpottaa tulli- ja rajavalvontamuodollisuuksia. Komission ja Venäjän viranomaisten aloittamien toimien ja ohjelmien alustavat tulokset osoittavat, että odotusaikojen osalta on tapahtunut jonkin verran myönteistä kehitystä, vaikkakaan tilanne ei ole vielä läheskään normaali.

Komissio aikoo siksi jatkossakin ottaa yhä uudelleen esille ne rajan ylitykseen liittyvät esteet, joilla on vaikutusta kauppa- ja liikennealan suhteisiin Venäjän kanssa. Komission puheenjohtajan ja Venäjän päämisterin tapaamisessa Brysselissä 18. heinäkuuta 1997 molemmat osapuolet yksilöivät joukon yhteisiä hankkeita, joiden avulla voidaan jatkaa rajatarkastusten ja passitusten valvonnan uudistamista ja lisätä tullialan yhteistyötä. Asiasta keskusteltiin myös Pietarissa 30. elokuuta 1997, kun ulkosuhteista Keski- ja Itä-Euroopan maihin vastaava komission jäsen tapasi alueiden edustajia.

Komission tiedossa ovat myös ne maantiekuljetuksiin liittyvät erityisongelmat, joita esiintyy tiettyjen jäsenvaltioiden ja Venäjän kahdenvälisessä tavaraliikenteessä. Venäjän ilmoitus siitä, että se ei päästä Suomen ja Venäjän välisen rajan yli sellaisia rekkoja, joiden vetoauto ja perävaunu on rekisteröity eri maissa, on yksi näistä ongelmista.

Komission käsityksen mukaan ne muutamat jäsenvaltiot, joita asia eniten koskee, yrittävät tällä hetkellä ratkaista ongelmat kahdenvälisesti. Lisäksi Euroopan liikenneministerikonferenssin jäsenet ovat tavaroiden maantiekuljetuksista vuonna 1994 antamassaan päätöslauselmassa jo ottaneet esille lupakäytännön niissä tapauksissa, joissa vetoauto ja perävaunu on rekisteröity eri maissa. Tuolloin vahvistettu ratkaisu (lupa hankitaan vetoauton rekisteröintimaan viranomaisilta ja se kattaa koko ajoneuvoyhdistelmän myös tapauksissa, joissa perävaunu on rekisteröity toisessa maassa) saattaa olla käyttökelpoinen myös tässä tapauksessa, koska Venäjästä tuli Euroopan liikenneministerikonferenssin jäsen heinäkuussa 1997.